​ນາ​ຍົກ​ລັດ​ຖະ​ມົນ​ຕີ​ສ​ຣີ​ລັງ​ກາ ສາ​ບານ​ໂຕ​ເຂົ້າ​ຮັບ​ຕຳ​ແໜ່ງ ເປັນ​ປະ​ທາ​ນາ​ທິ​ບໍ​ດີ​ຮັກ​ສາ​ການ
ການ​ຂາດ​ສະ​ຖຽນ​ລະ​ພາບ​ທາງ​ດ້ານ​ການ​ເມືອງ ຈະ​ເຮັດ​ໃຫ້​ການ​ດຳ​ເນີນ​ຄວາມ​ພະ​ຍາ​ຍາມ​ໃນ​ການ​ແກ້​ໄຂວິ​ກິ​ດ​ການ​ທາງ​ດ້ານ​ເສ​ດ​ຖະ​ກິດ ມີ​ການ​ຊັກ​ຊ້າ
ນາຍົກລັດຖະມົນຕີຂອງສຣີລັງກາ ທ່ານຣານິລ ວິກເກຣມາຊິງເກ ໄດ້ສາບານເຂົ້າຮັບໜ້າທີ່ເປັນປະທານາທິບໍດີຮັກສາການຂອງປະເທດ ໃນວັນສຸກມື້ນີ້ ປະທານາທິບໍດີຂອງສຣີລັງກາ ທ່ານໂກຕາບາຢາ ຣາຈາພັກສາ ໄດ້ລາອອກ ຫຼັງຈາກທ່ານເດີນທາງໄປເຖິງສິງກະໂປ ຈາກເກາະມາລດີບ ບ່ອນທີ່ເຮືອບິນຂອງທ່ານໄດ້ລົງຈອດແຫ່ງທຳອິດ ລຸນຫຼັງໄດ້ຫລົບໜີການປະທ້ວງດ້ວຍຄວາມໂກດແຄ້ນ ຍ້ອນວິກິດການທາງດ້ານເສດຖະກິດ ທີ່ປະຊາຊົນຖິ້ມໂທດໃສ່ລັດຖະບານຂອງທ່ານ ປະທານສະພາສະພາແຫ່ງຊາດ ໄດ້ຮັບເອົາການລາອອກ ຂອງທ່ານຣາຈາພັກສາ ໃນວັນສຸກມື້ນີ້ ທ່ານມາຣິນດາ ຢາປາ ອາເບວາດີນາ ປະທານສະພາແຫ່ງຊາດກ່າວວ່າ “ນັບແຕ່ຈຸດນີ້ໄປ ພວກເຮົາຈະທຳການເຄື່ອນໄຫວ ເພື່ອແຕ່ງຕັ້ງປະທານາທິບໍດີຄົນໃໝ່ຕາມລັດຖະທຳມະນູນ ” ການລາອອກ ໄດ້ຖືກສົ່ງໄປໃຫ້ປະທານສະພາ ໂດຍຂ້າຫຼວງໃຫຍ່ຂອງສຣີລັງກາ ທີ່ສິງກະໂປ ເຖິງແມ່ນທ່ານຣາຈາພັກສາໄດ້ໃຫ້ຄຳໝັ້ນສັນຍາທີ່ຈະລາອອກໃນມື້ວັນພຸດແລ້ວ ແຕ່ທ່ານບໍ່ໄດ້ກະທຳ ຈຶ່ງເຮັດໃຫ້ຄວາມບໍ່ແນ່ນອນທາງດ້ານການເມືອງເພີ້ມທະວີຂຶ້ນ ແລະມີຄວາມໂກດແຄ້ນຫຼາຍຂຶ້ນໃນສຣີລັງກາ ບ່ອນທີ່ພວກເດີນຂະບວນພາກັນຮ້ອງຄຳຂວັນວ່າ “ໂກຕາ ກັບບ້ານ” ເລີ້ມດັງກ້ອງມາໄດ້ຫຼາຍເດືອນແລ້ວ ການຊັກຊ້າດັ່ງກ່າວປາກົດວ່າໄດ້ຊ່ວຍໃຫ້ທ່ານສາມາດຫຼົບໜີ ໃນຂະນະທີ່ທ່ານຍັງມີສິດພິເສດຂອງປະທານາທິບໍດີຢູ່ ສິງກະໂປອາດສາມາດໃຫ້ບ່ອນພັກເຊົາພຽງຊົ່ວຄາວເທົ່ານັ້ນສຳລັບປະທານາທິບໍດີທີ່ພວມດີ້ນຮົນ ກະຊວງການຕ່າງປະເທດສິງກະໂປກ່າວຢູ່ໃນຖະແຫຼງຂ່າວວ່າ ທ່ານຣາຈາພັກສາໄດ້ຮັບອະນຸຍາດໃຫ້ເດີນທາງເຂົ້າປະເທດໄດ້ໃນການຢ້ຽມຢາມເປັນການສ່ວນຕົວ ຊຶ່ງທາງກະຊວງຕ່າງປະເທດກ່າວຕື່ມວ່າ “ທ່ານບໍ່ໄດ້ຂໍລີ້ໄພການເມືອງແລະກໍບໍ່ໄດ້ຮັບການອະນຸມັດໃຫ້ລີ້ໄພໃດໆ ສິງກະໂປໂດຍທົ່ວໄປແລ້ວບໍ່ເຄີຍໃຫ້ການອະນຸມັດຕໍ່ການລີ້ໄພການເມືອງ ” ທີ່ນະຄອນຫຼວງໂຄລອມໂບ ພວກປະທ້ວງໄດ້ພາກັນຍົກຍ້າຍອອກຈາກຕຶກໂຮງການຂອງລັດຖະບານໃນວັນພະຫັດວານນີ້ ຮວມທັງທຳນຽບປະທານາທິບໍດີແລະສຳນັກງານນາຍົກລັດຖະມົນຕີ ມີການປະກາດຫ້າມອອກນອກບ້ານທີ່ນະຄອນຫຼວງ ແລະມີທະຫານລາດຕະເວນຢູ່ຕາມຫົນທາງສາຍຕ່າງໆ ແຕ່ກໍປາກົດວ່າມີຄວາມສະຫງົບ ນຶ່ງມື້ຫຼັງຈາກຫຼາຍຮ້ອຍພັນຄົນໄດ້ບຸກເຂົ້າໄປໃນສຳນັກງານນາຍົກລັດຖະມົນຕີ ແລະທວງໃຫ້ທ່ານວິກເກຣມາຊິງເກ ທີ່ຖືກແຕ່ງຕັ້ງໃຫ້ເປັນປະທານາທິບໍດີຮັກສາການ ໂດຍທ່ານຣາຈາພັກສາ ຊຶ່ງກໍໄດ້ລາອອກແລ້ວນັ້ນ